### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen frigav den 24. juni 2021 en anlægsbevilling på 600.000 kr. til registrering af natur i 2021 og 2022 og TMU fastlagde 3. juni 2021 praksis for registreringen. TMU får her en orientering om det foreløbige resultat af registreringsarbejdet og det fortsatte registreringsarbejde i 2023.

## Indstillinger

Chefen for Plan, Byg og Miljø indstiller, at orienteringen om registrering af natur tages til efterretning.

## Behandling

Teknik- og Miljøudvalget.

## Sagsfremstilling

Kalundborg Kommune har ca. 5.600 §3-beskyttede arealer, hvoraf størstedelen ikke har haft tilsyn, og andre kun er beset da de blev udpeget af Vestsjællands Amt omkring 1993. Tilstand og naturværdi kan derfor i mange tilfælde kun skønnes ud fra flyfoto og gamle registreringer, hvilket umuliggør en helhedsvurdering af naturkvaliteten i kommunen og kan i visse tilfælde forlænge sagsbehandlingstiden. Derfor er Kalundborg Kommune med Kommunalbestyrelsens anlægsbevilling i gang med at registrere nogle af § 3 arealerne i Kommunen.

Der er i perioden 2007-2021 blevet udført ca. 1000 naturbesigtigelser i kommunalt regi, dels i forbindelse med konkret sagsbehandling og dels ved fokuserede kampagner, så som Miljøstyrelsens kortlægning af kvælstoffølsom natur og i forbindelse med Kalundborg Forsynings projekt i [adresse].

Kommunalbestyrelsen afsatte i 2017 midler til målrettet naturregistrering som del af Naturplan 2017, hvor Kommunens egne §3 naturarealer blev registreret (ca. 270 arealer, heraf halvdelen søer og gadekær) og i 2021 og 2022, hvor et antal lokaliteter blev undersøgt efter aftale med lodsejer

En naturregistrering på § 3-arealer vil kunne smidiggøre sagsbehandlingen hvis der fx bliver søgt en dispensation. Med en registrering kendes naturindholdet på arealet og en dispensationsansøgning kan i de fleste tilfælde vurderes fra skrivebordet. Hvis der ikke er en naturregistrering på arealet, skal administrationen foretage en besigtigelse med naturregistrering og kan først herefter behandle en dispensationsansøgning. Dette forsinker sagsbehandlingen, særligt i vinterhalvåret hvor en ansøgning må afvente feltsæsonen.

Det blev besluttet at anlægsbevilling til naturregistrering skal bygge på frivillighed. Naturregistreringen er derfor prioriteret først efter Kommunens egne arealer, herefter større lodsejere (for at mindske timer brugt på administration på at skaffe frivillige aftaler) og dernæst hvis vi har en formodning om områder, hvor der vil komme dispensationsansøgninger.

Kommunalbestyrelsen har på mødet d. 22. februar 2023 frigivet en tilsvarende anlægsbevilling på 500.000 kr. til videre registreringsarbejde i 2023. Naturregistreringen i 2023 vil dels ske på fredede arealer, hvor der i den kommende tid skal udarbejdes plejeplaner, dels vil den fortsætte indsatsen fra 2021 og 2022 indenfor større, samlede ejendomme. Naturregistreringen vil ske dels via egne ressourcer og dels ved konsulenthjælp. Det frigivne beløb bliver derfor brugt til konsulenthjælp til både registrering og til sagsbehandling indenfor naturområdet, som administrationen ikke når pga. registreringsopgaven.

Udover at gøre sagsbehandlingen bedre, vil naturregistreringen også på længere sigt danne et overblik over tilstanden af Kommunens natur. Denne viden kan anvendes til naturkvalitetsplanlægning, sikring af truede naturperler og formidling af kommunens natur, jf. Naturpolitikken.

## Økonomiske konsekvenser

Der er ingen økonomiske konsekvenser ved selve naturregistreringen.